钦定古今图书集成/明伦汇编/闺媛典/第322卷 > 皇清五十五 > 陈勃妻周氏〈妹申姑附〉
## 钦定古今图书集成/明伦汇编/闺媛典/第322卷 > 皇清五十五 > 陈勃妻周氏〈妹申姑附〉

按《同安县志》：周氏，进士周家椿孙女，名辰姑，适陈勃。年二十，夫亡，将殓，剪发一缕，纳荷包中归殡，以示无他。事翁甚孝。翁殁，艰苦抚孤以成其志。妹申姑，适苏开世，年十七，开世将殁，与诀曰：“吾死家贫无子，将奈何？” 答曰：“天未绝君，吾腹中必将有子。不然，相从地下尔。” 越七月，果举一男，苦节抚之成立。人谓“姊妹二难。”